ИЗБОРНОМ И НАСТАВНО НАУЧНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

На седници НАСТАВНО-НАУЧНОГ ВЕЋА, одржаној 07. 11. 2019., изабрани смо у комисију за оцену кандидата Јоване Д. Миловановић, ЗА ИЗБОР У ЗВАЊЕ ИСТРАЖИВАЧА-САРАДНИКА за ужу научну област Историја ликовних уметности и архитектуре. На основу поднете документације, анализе радова и детаљног увида у досадашњи рад кандидаткиње, подносимо следећи

Извештај

Јована Миловановић је рођена у Крагујевцу 1992. године. Дипломске студије на Београдском Универзитету, Филозофски Факултет, Одељење за историју уметности, уписала је 2011, а завршила је 2015. са просечном оценом 9,87. Дипломирала је са темом „ *Дефиле банатских спахија пред царем Фрањом Јосифом I: династичка лојалност и потврда регионалног идентитета у Хабзбуршкој монархији крајем 19. века* “„ код ментора ванреденог професора др Игора Борозан, са оценом 10,00. Мастер студије (2015-2016) успешно је окончала на Одељењу за историју, Филозофског факултета, Универзитет у Београду, са темом мастер рада „ *Уметност и политика: Миленијумска прослава 1896. године и њени одјеци у јужној Угарској* , са просечном оценом 10,00.

Године 2015. је похваљена од стране Филозофског факултета за изузетан успех у студирању, док је 2016. добила Награду „Катарина Амброзић” коју додељују истоимена фондација и Библиотека града Београда.

 Године 2017. уписала је докторске студије на Филозофском факултету у Београду, на Одељењу за историју уметности, код ментора ванредног професора др Игора Борозана.

Одбранила је предлог теме докторске дисертације„ Визуелизација концепта мађарске политичке нације у јужној Угарској током последњих деценија 19. и почетком 20. века“, 2018. године.

Јована се бави европском и националном уметношћу и визуелном културом друге половине 19. и првих деценија 20. века, са посебним нагласком на уметност нације. Истражује утицаје политике и националне идеје на визуелне уметности, као и деловање визуелног у креирању политичких ставова и друштвених односа.

Објављује студије, чланке у домаћим и иностраним публикацијама, такође учествује на научним скуповима и држи јавна предавања.

**Библиографија:**

„Izložba Geo Strategic Mrdjana Bajića: skultpt(otekt)ura između kolektivnog i individualnog”, Zbornik Seminara za studije moderne umetnosti Filozofskog fakulteta Univerziteta u Beogradu 12-2016, 275-277. (М 51)

„Визуелизација Миленијумске прославе у Будимпешти 1896. године: *Дефиле банатских спахија пред царем Фрањом Јосифом I* Пала Вага“, *Зборник Народног музеја* бр. ХХII-2 (свеска за историју уметности), Народни музеј у Београду, Београд 2016, 201-219. (М 51)

У раду се анализира слика *Дефиле банатских спахија пред царем Фрањом Јосифом I*, мађарског уметника Пала Вага из Народног музеја у Зрењанину. Анализа истористичке свечане поворке угледних првака Торонталске жупаније одржане поводом дведесет девете годишњице проглашења цара Фрање и царице Елизабете за мађарске суеврене подразумевала је сложену деконструкцију друштвених, идеолошких и политичких односа у време изградње мађарске нације у Двојној монархији крајем 19. века.

„Карађорђев дом у Рачи: између локалног и југословенског идентитета“, *Саопштења* бр. XLVIII-2016, Републички завод за заштиту споменика културе Београд, 219-235. (М 51)

„The 1896 Millennial Celebrations and Rijeka: Andor Dudits’s Painting *Ceremonial Proclamation of the Annexation of Rijeka to Hungary, 1779*“, *Аrt and Politics in Europe in The Modern Period*, 29 June - 2 July 2016, Zagreb Croatia, 23-24. (у штампи)

„Миленијумска прослава 1896. године и споменичка култура: Миленијумска кула на Гардошу у Земуну“, *Саопштења* бр. XLIX-2017, Републички завод за заштиту споменика културе Београд, 185-210. (М 51)

Рад се бави истраживањем уобличавања и функционисања Миленијумске куле на Гардошу у Земуну. Кула је смештена у контекст обележавања велике Миленијумске прославе 1896. године, која је дефинисала мађарски идентитет на крају деветнаестог века на тлу Краљевине Угарске. Компаративна анализа и морфолошко-феноменолошко рашчитавање монументалног споменика расветлило је дејство визуелног језика у изградњи националне идеје и креирања културе сећања.

„Питорескни позитивизам: фотографије Беча Анастаса Јовановића“, *Идентитети и медији: уметност Анастаса Јовановића и његово доба*, ур. Борозан И, Ванушић Д, Београд 2017, 333-359. (М 14)

„*Омаж пријатељима* – Споменик краљевима Петру I и Александру Карађорђевићу у Паризу“, *Српске студије* Књ. 9 (2018), Центар за српске студије, Београд, 254-280. (М 51)

„*Вршачки триптихон* Паје Јовановића на Миленијумској изложби 1896. године: репрезентација локалног идентитета и (не)присутна идеологија“, *Саопштења* бр. L-2018, Републички завод за заштиту споменика културе Београд, 213-231. (М 51)

Текст доноси нова сазнања о вишеслојном идентитета житеља Баната крајем 19. века. Слика Паје Јовановића *Вршачки триптихон* је постављена као ангажовани агенс у служби визуелизације идеје мултикултуралности. Слика је анализирана из ракурса историјскоуметничког метода који подразумева рашчитавање симболике и функционисање величајног триптиха у композитном периоду краја Аустроугарске монархије.

Имајући у виду да Јована Миловановић испуњава услове за избор у звање истраживача сарадника, сходно Закону о научно-истраживачкој делатности Министарства просвете, науке и технолошког развоја, високо вреднујући њен досадашњи рад на докторским студијама, у научно-истраживачком раду и по оствареним резултатима као научно основан, примеран, и високо вреднован, предлажемо Наставно научном и изборном већу избор у звање истраживач сарадник.

Проф. др Миодраг Марковић Београду, 08. 11. 2019.

-------------------------------------

Проф. др Драган Војводић

 ------------------------------------

Ванредни проф.  др Игор Борозан

-------------------------------------