IZBORNOM VEĆU

FILOZOFSKOG FAKULTETA

UNIVERZITETA U BEOGRADU

Odlukom Izbornog veća Filozofskog fakulteta od 7.11.2019. godine izabrani smo u stručnu komisiju za pripremu izveštaja o kandidatima prijavljenim na konkurs za izbor u zvanje i radno mesto vanrednog profesora za užu naučnu oblast OPŠTA FILOZOFIJA - težište istraživanja Filozofija psihologije i obrazovanja, sa punim radnim vremenom na neodređeno vreme. Na konkurs objavljen 13.11.2019. godine u listu “Poslovi” prijavila se samo jedna kandidatkinja, vanredni profesor dr Ljiljana Radenović. Na osnovu uvida u njenu biografiju, bibliografiju i sadržaj naučnih radova, imamo čast da Veću podnesemo sledeći izveštaj.

**1. Osnovni biografski podaci**

Dr Ljiljana Radenović je rođena 13.01.1972. u Beogradu, Republika Srbija. Osnovnu školu i gimnaziju završila je u Beogradu. Studije filozofije upisala je na Filozofskom fakultetu u Beogradu 1991/2. godine, na kojem je diplomirala 1998. Postdiplomske studije nastavila je u Kanadi, magistrirala je na Jork Univerzitetu 2000. sa temom “The nature-nurture dichotomy: A diagnosis of one debate” i doktorirala na istom univerzitetu 2005. sa temom “The roots of empathy: Toward an integrative model of empathic development”. Na Odeljenju za filozofiju Filozofskog fakulteta u Beogradu zaposlena je od 2010. godine kao docent na predmetima Uvod u filozofiju i kritičko mišljenje i Metodika nastave filozofije sa osnovama filozofije obrazovanja I i II.

Glavne oblasti njenog filozofskog interesovanja su filozofija psihologije i filozofija obrazovanja.

**2. Učešće na projektima**

Dr Ljiljana Radenović je saradnik na projektu "Dinamički sistemi u prirodi i društvu: filozofski i empirijski aspekti" (evidencioni broj 179041), finansiranom od strane Ministarstva prosvete, nauke i tehnološkog razvoja Republike Srbije. Nosilac projekta je Institut za filozofiju Filozofskog fakultetu u Beogradu.

**3. Radovi**

Analizirali smo naučne radove objavljene u periodu posle izbora dr Radenović u zvanje vanrednog profesora.

Rad “Problem tuđih svesti i psihološki pojmovi“ je objavljen u časopisu ***Theoria***, 61, vol 3, 2016, ISSN 0351-2274. U ovom radu dr Radenović se bavi interpretacijom Vitgenštajnovog rešenja problema tuđih svesti koje u svojoj knjizi ***Ogled iz filozofske psihologije*** (2009) razvija L. Kojen. Reč je o rešenju problema tuđih svesti kojese obično povezuje sa Vitgenštajnovim stanovištem da psihološki pojmovi ne opisuju već izražavaju (ispoljavaju) mentalna stanja.U navedenoj knjizi L. Kojen razvija interpretaciju po kojoj je i sam Vitgenštajn bio svestan da značenje svih psiholoških pojmova ne može da bude svedeno na ekspresiju unutrašnjih stanja. U svom radu dr Radenović ispituje da li uvođenje deskriptivne funkcije u analizu psiholoških pojmova zaista znači vraćanje mentalizmu i da li takva analiza ponovo otvara put skepticizmu u pogledu tuđih svestiNa osnovu rezultata istraživanja iz razvojne psihologije, dr Radenović zaključuje: a) da ekspresija jeste primarna funkcija psiholoških pojmova jer se u razvoju deteta prva pojavljuje i b) da se deskriptivna funkcija javlja kasnije sa pojavom jezika, ali se sa njom ne javlja i skeptički problem tuđih svesti.

Rad “Humility in the world without God” objavljen je u zborniku radova sa sedme međunarodne konferencije “Language, Literature, and Emotions” održane na Fakultetu za strane jezike, Alfa BK Univerziteta, 18. i 19. maja 2018. godine (Izdavač: Alfa BK University). U ovom radu dr Radenović postavlja pitanje ima li smisla da se bude skroman i ponizan u svetu bez Boga. Drugim rečima dr Radenović postavlja pitanje da li je skromnost u takvom svetu vrlina. E. J. Vilenberg (E.J. Vielenberg) u svojoj knjizi ***Vrednost i vrlina u univerzumu bez Boga*** (2005) tvrdi da ukoliko želimo da u takvom svetu sačuvamo skromnost moramo da prihvatimo da "puka sreća" u velikoj meri doprinosi našim dostignućima. Drugim rečima, za Vilenberga, kada Boga zamenimo slučajem, u poziciji smo da zadržimo skromnost kao vrlinu. Vilenberg, međutim, ne govori o tome kako metafizička uverenja doprinose načinu na koji doživljavamo osećaj skromnosti. U svom radu dr Radenović istražuje upravo ovo pitanje i zaključuje da hrišćanin i ateista drugačije doživljavaju skromnost iako mogu da se na vrlo sličan način ponašaju.

Rad “Do emotions have a history? A psychological framework for the history of emotions” je objavljen u zborniku radova sa konferencije “*Pathe:* *The language and philosophy of emotions”* održane u Univerzitetskoj biblioteci 16. i 17. marta, 2017. godine (Izdavač: Univerzitetska biblioteka, Beograd). U ovom radu dr Radenović se bavi psihološkim teorijama u istoriji emocija. Istoričari emocija kojima je posvećena naročita pažnja su Johan Hajzinga (1921), Norbert Elias (1939), Lisijen Fevr (1941), Vilijam Redi (2001), Barbara Rozenvajn (2006) i Piter Tuhi (2011). Osnovni cilj rada je da ponudi psihološku teoriju emocija koja bi pomogla istoričarima emocija da prevaziđu relativizam u svom istraživanju. Dr Radenović zaključuje da je najbolji kandidat za tu svrhu teroija emocija L.F. Baret (2006).

**4. Učešće na stručnim skupovima i predavanja po pozivu**

U periodu posle izbora u zvanje vanrednog profesora, dr Ljiljana Radenović je učestovala na sledećim međunarodnim i domaćim stručnim skupovima:

• “Humility in the world without God”, Seventh International Conference, at the Faculty of Foreign Languages, BK University: *Language, Literature, and* *Emotions*, 18 and 19 May, 2018. (međunarodni skup)

• “Do emotions have a history? A psychological framework for the history of emotions”, domaća konferencija: *Pathe:* *The language and philosophy of emotions*, 16. i 17. mart, 2017. u Univerzitetskoj biblioteci. (domaći skup)

**5. Pedagoški rad**

Od 2010. godine, dr Ljiljana Radenović izvodi nastavu na osnovnim studijama iz sledećih predmeta: Uvod u filozofiju i kritičko mišljenje; Metodika nastave filozofije sa osnovama filozofije obrazovanja I; Metodika nastave filozofije sa osnovama filozofije obrazovanja II. Od 2017. godine Dr Radenović drži i izborni prement sa koleginicom sa Klasičnih nauka dr Draganom Dimitrijević: Latinska filozofska lektira I i II. Na doktorskim studijama dr Radenović izvodi nastavu na predmetu: Filozofija psihologije i filozofija obrazovanja.

Studenti su u postupku vrednovanja pedagoški rad dr Ljiljane Radenović ocenjivali visokim ocenama (4.4 - 5.00).

U toku ovog perioda dr Radenović je mentorisala i učestvovala u više komisija za izradu završnih radova na master i doktorskim studijama.

Ljiljana Radenović je tokom prethodnih godina pokazala veliku predanost unapređenju nastave kako u pogledu novih tehnika**,** tako i sadržaja i metoda. Osim toga, ona blisko sarađuje sa Centrom za obrazovanje nastavnika Filozofskog fakulteta i angažovana je u organizaciji nastavničke prakse za studente na završnoj godini studija filozofije kao i za master studente na filozofiji i master programu za obrazovanje nastavnika.

**6. Učešće u delatnostima od značaja za razvoj naučne oblasti, Fakulteta i Univerziteta**

Dr Ljiljajna Radenović je predsednik komisije za nastavnu, naučnu i tehničku dokumentaciju od 2018, a član je od 2015. Dr Radenović je stalni član komisije za akreditaciju diploma osnovnih studija stranih visokoškolskih ustanova, a bila je i član komisije za prijem doktorskih studenata na studije filozofije 2017. i 2018. godine.

**7. Zaključno mišljenje i predlog komisije**

Pregledom dostavljene dokumentacije, analizom objavljenih naučnih radova kandidata i procenom njenog pedagoškog rada, Komisija je utvrdila da dr Ljiljana Radenović u potpunosti ispunjava sve uslove za ponovni izbor u zvanje vanrednog profesora propisane Zakonom o visokom obrazovanju, Kriterijumima za sticanje zvanja nastavnika na Univerzitetu u Beogradu i Statutom Filozofskog fakulteta.

Na osnovu svih relevantnihpokazatelja koji govore o njenoj naučnoj, stručnoj i pedagoškoj aktivnosti, može se zaključiti da je dr Radenović postigla zadovoljavajuće rezultate u periodu od prvog izbora u zvanje vanrednog profesora.

Komisija zato sa zadovoljstvom predlaže Izbornom veću Filozofskog fakulteta da dr Ljiljanu Radenović izabere u zvanje i na radno mesto vanrednog profesora za užu naučnu oblast OPŠTA FILOZOFIJA – težište istraživanja Filozofija psihologije i obrazovanja.  
  
  
Beograd, 3.12.2019.

Članovi komisije:

Dr Živan Lazović

redovni profesor Odeljenja za filozofiju

Filozofskog fakulteta u Beogradu

Dr Drago Đurić

redovni profesor Odeljenja za filozofiju

Filozofskog fakulteta u Beogradu

Dr Vladimir Milisavljević

Naučni savetnik Instituta društvenih nauka