Nastavno-naučnom veću Filozofskog fakulteta Beograd

24. oktobar 2019, u Beogradu

Odlukom Izbornog veća Filozofskog fakulteta u Beogradu, donetom na redovnoj sednici održanoj 27. juna 2019. godine, izabrani smo u Komisiju za pripremu referata o kandidatima za izbor u zvanje vanrednog profesora za užu naučnu oblast ARHEOLOGIJA, sa punim radnim vremenom na određeno vreme od pet godina. Na konkurs se prijavio jedan kandidat, **prof. dr Miroslav Vujović.** Po uvidu u podnetu dokumentaciju i radove kandidata, Veću podnosimo sledeći

**IZVEŠTAJ**

Miroslav Vujović rođen je 1968. godine u Beogradu, gde je završio osnovnu i srednju školu. Diplomirao je na Odeljenju za arheologiju Filozofskog fakulteta u Beogradu 1994. godine, a sledeće je izabran u zvanje asistenta na istom Odeljenju. Magistrirao je 1998. godine i doktorirao 2004. sa temom *Rimske bronzane posude na tlu Srbije*, i sa prof. dr Aleksandrom Jovanovićem kao mentorom. Iste godine je izabran u zvanje docenta na Odeljenju za arheologiju i reizabran u isto zvanje 2009. godine. U zvanje vanrednog profesora na Odeljenju za arheologiju kolega Vujović je izabran 2014. godine.

U nastavi je angažovan na grupi predmeta iz oblasti arheologije Rima, na velikom broju obaveznih i izbornih kurseva na svim nivoima studija. Kao mentor i član komisija angažovan je na brojnim master i doktorskim radovima. Rezultati studentskih evaluacija kolege Vujovića ukazuju na njegov savestan i kvalitetan rad sa studentima.

U svom naučnom radu, dr Vujović dosledno prati interesovanje za rimsku provincijsku arheologiju, sa posebnom pažnjom za tematiku rimske vojske, naoružanja i opreme, i različitih društvenih, ekonomskih i kultnih aspekata prisustva rimske uprave u provincijama centralnog Balkana. Osim toga, profesor Miroslav Vujović pokazuje i posebno interesovanje za pitanja i probleme razvoja arheologije u prvoj polovini prošlog stoleća. Od izbora u zvanje vanrednog profesora, objavio je jedan rad u monografiji međunarodnog značaja, dva naučna članka u domaćim časopisima od međunarodnog značaja, još sedam radova u domaćim časopisima, kao i po jedan rad proistekao iz saopštenja na nacionalnom, odnosno međunarodnom naučnom skupu. U istom periodu, učestvovao je sa 8 saopštenja na međunarodnim naučnim skupovima i sa 4 saopštenja na nacionalnim konferencijama. Trenutno je angažovan u svojstvu istraživača na naučnom projektu Arheološkog instituta u Beogradu *Urbanizacija i transformacija gradskih centara civilnog, vojnog i rezidencijalnog karaktera na prostoru rimskih provincija* (rukovodilac dr I. Popović), koji finansira Ministarstvo nauke Republike Srbije.

U nekoliko radova kolega Miroslav Vujović ostaje dosledan svom osnovnom polju interesovanja za rimsku vojsku i njeno naoružanje. Rad, *The slings and arrows of outrageous fortune: long-range fighting units on the Roman limes in Serbia*, objavljen u međunarodnom zborniku *VIVERE MILITARE EST* (Belgrade: 2018) predstavlja svojevrsnu interdisciplinarnu studiju o upotrebi, ulozi i značaju streljačkih i praćkaških jedinica na dunavskom limesu u Srbiji kroz svedočenja antičkih istoriografa, epigrafske spomenike i arheološke pokretne nalaze.

U radu *Ring Mail from Galerius' Burial Rite Gamzigrad (Romuliana)* objavljenom u zborniku *ANTE PORTAM AUREAM : STUDIA IN HONOREM PROFESSORIS ALEKSANDAR JOVANOVIĆ* (Belgrade 2017, 239-250) kolega Vujović je dao još jedan vredan doprinos proučavanju rimskog naoružanja i vojne opreme, obrativši posebnu pažnju na nalaze koji potiču iz tumula podignutog nad ostacima lomače cara Galerija na lokalitetu Magura kod Gamzigrada.

U koautorskom radu *New Inscriptions from Sirmium* ( *Zeitschrift für Papyrologie und Epigraphik* 198, 2016), dr Vujović se još jednom posvećuje tumačenju antičkih natpisa na votivnim i nadgrobnim spomenicima iz Srema. Pored uzorne epigrafske analize nekoliko nedavno otkrivenih natpisa iz Sirmijuma, u ovom radu se ukazuje i na posebnu namenu pojedinih kamenih spomenika kao postolja za statue podignute u čast isaknutih žitelja ove panonske metropole.

Rad *Kadionica iz Narodnog muzeja u Beogradu* (*Zbornik Narodnog muzeja* 23-1) predstavlja još kedan vredan doprinos proučavanju naših muzejskih zbirki. U njemu autor, umesto ranijeg stilsko-hronološkog opredeljenja u ranohrišćanski kulturni krug, na naučno utemeljen način pouzdano identifikuje bronzanu kadionicu iz kasnoantičke zbirke Narodnog muzeja u Beogradu kao rad etrurskih majstora (IV-III vek p.n.e.).

Na drugoj strani, radom *Yours ever... ili ko je bila Ketrin Braun? Istraživanja praistorijske Vinče i britanski uticaji za vreme i posle I svetskog rata*, kolega Miroslav Vujović otvara novo poglavlje u svom istraživačkom opusu. Njime se kroz proučavanje obimne arhivske građe rasvetljava lik i uloga gospođe Ketrin Braun koja je značajno uticala na nastavak, obim i afirmaciju istraživnja praistorijskog lokaliteta Vinča između dva svetska rata ali i ukazuje na moguće aktivnosti i spregu britanske arheologije, diplomatije i obaveštajnih službi na našem tlu.

Da polje istorije arheologije i muzeologije nije slučajan i trenutni izbor kolege Vujovića pokazuje i koautorski rad *Jedno nepoznato svedočanstvo iz ratne 1915. godine: Prvo iskopavanje manastira Banjske* u kome se kroz tumačenje i publikovanje arhivske građe baca novo svetlo na prva amaterska iskopavanja manastira Banjske i splet okolnosti koje su pojedinim tada otkrivenim predmetima obezbedili poseban značaj.

Uz istraživački rad, dr Miroslav Vujović bio je angažovan i kao urednik međunarodnog zbornika radova u čast prof. dr Aleksandra Jovanovića, *ANTE PORTAM AUREAM: STUDIA IN HONOREM PROFESSORIS ALEKSANDAR JOVANOVIĆ*, (Belgrade 2017)

U zaključku, rad kolege doc. dr Miroslava Vujovića govori o zrelom istraživaču sa jasnim i doslednim fokusom istraživačkog interesovanja, ali i sa sposobnostima širenja u novim relevantnim pravcima arheološke analize. U pogledu nastavnih obaveza, kandidat spada među najrevnosnije nastavnike Odeljenja za arheologiju, sa velikim brojem mentorskih kandidata na diplomskim, master i doktroskim studijama. Uz ove obaveze, dr Vujović iskusno i kvalitetno obavlja uređivačke poslove u časopisima i posebnim publikacijama. Najzad, kvalitet i kvantitet njegovih objavljenih radova od poslednjeg izbora u zvanje u potpunosti odgovara propisanim kriterijumima. Iz svih ovih razloga, smatramo da prof. dr Miroslav Vujović u potpunosti ispunjava uslove da bude reizabran u zvanje vanrednog profesora na Odeljenju za arheologiju Filozofskog fakulteta u Beogradu i preporučujemo Izbornom veću da ga u ovo zvanje i izabere.

S poštovanjem,

dr Staša Babić, redovni profesor

dr. Miomir Korać, naučni savetnik

dr Perica Špehar, vanredni profesor