Изборном већу

Филозофског факултета

Универзитета у Београду

Одлуком Изборног већа Филозофског факултета од 7.11.2019. године изабрани смо у комисију за припрему реферата о кандидатима за избор у звање и радно место ДОЦЕНТА за ужу научну област ОПШТА ФИЛОЗОФИЈА са тежиштем истраживања на ЛОГИЦИ, са пуним радним временом, на одређено време од пет година. На конкурс објављен 13.11.2019. у листу *Послови* пријавио се само један кандидат – доц. др Милош Аџић. После увида у његову биографију, библиографију и радове, подносимо Изборном већу Филозофског факултета следећи извештај.

1. Биографски подаци

Доц. др Милош Аџић се родио 1982. године. Завршио је гимназију у Смедеревској Паланци. Студије филозофије на Одељењу за филозофију Филозофског факултета у Београду уписао је 2002. године, а завршио 2008. На докторске студије филозофије на Одељењу за филозофију Филозофског факултета уписао се школске године 2008-2009. Докторску дисертацију под насловом *Гедел о аксиоматизацији теорије скупова* одбранио је 26.12.2014. пред комисијом у саставу проф. др Коста Дошен (ментор), проф. др Живан Лазовић, проф. др Стево Тодорчевић и проф. др Александар Перовић.

Аџић је од 01.02.2009. године запослен као сарадник у настави на одељењу за филозофију Филозофског факултета у Београду, а од 30.9.2010. ради у звању асистента. Од 2015. године он је на Филозофском факултету Универзитета у Београду запослен у звању доцента, где држи наставу из предмета Логика (прва година основних студија), Математика (друга година основних студија, изборни предмет), Дедуктивне структуре (трећа година основних студија, изборни предмет), Филозофија математике (четврта година основних студија, изборни предмет), Логички емпиризам (четврта година основних студија, изборни предмет), Логика (мастер студије), Супструктуралне логике, Теорија дедукције, Филозофија логике I и II и Филозофија теорије скупова (последњих пет предмета на докторским студијама). Главне области његовог интересовања су логика и филозофија математике.

2. Учешће на пројектима

Доц. др Милош Аџић учествује на пројектима „Репрезентације логичких структура и формалних језика и њихове примене у рачунарству” и „Динамички системи у природи и друштву: филозофски и емпиријски аспекти” чији су носиоци, редом, Математички Институт у Београду и Институт за филозофију Филозофског факултета у Београду, а које финансира Министарство просвете, науке и технолошког развоја Републике Србије.

3. Радови

Анализирали смо научне радове доц. др Милоша Аџића који су објављени после његовог избора у звање доцента.

Рад „Gödel’s Notre Dame course“ (коауторство са К. Дошеном, *The Bulletin of Symbolic Logic*, 22 (2016), 469-481.) допуњује рад „Gödel’s natural deduction“ (коауторство са К. Дошеном, *Studia Logica*, 106, Issue 2 (2018), 397–415.), у којем је било речи о систему природне дедукције који је Гедел користио у (до тада) необјављеним белешкама за основни курс из логике који је одржао на Универзитету Нотр Дејм, у Индијани, 1939. године. Овај систем, изражен помоћу језика секвената налик Генценовим, одговара систему природне дедукције који је нешто раније, 1934. године, формулисао Јашковски. У том ранијем раду (који је само касније објављен) може да се нађе кратак преглед Геделових белешки за курс на Нотр Дејму. У овом раду, међутим, дат је потпунији преглед ових занимљивих белешки заједно са корисним коментарима.

Рад „Gödel on deduction“ (коауторство са К. Дошеном, *Studia Logica*, 107, Issue 1 (2019), 31–51.) испитује везе између неких филозофских гледишта приписиваних Геделу и опште теорије доказа. На основу тих гледишта која преноси Хао Ванг, Геделов дугогодишњи пријатељ и интелектуални биограф, појам дедукције је од пресудног значаја не само у предикатској логици већ и у теорији скупова, где он може да се разуме у оквиру једне инфинитарне, идеалне перспективе. У раду се такође говори о томе да ли је овај значај појма дедукције нешто што може да се очекује и у интензионалној логици појмова, чију је изградњу Гедел сматрао главним задатком логике будућности. Овај је рад изложен на конференцији „Inferences and proofs“, одржаној 31.5.-1.6.2016. на Универзитету Екс-Марсеј, у Француској.

4. Учешће на научним скуповима

У периоду после избора у звање доцента, Аџић је учествовао на научном скупу „Second Belgrade Graduate Conference in Philosophy and Logic“, одржаном 26.4.2015. на Филозофском факултету у Београду где је изложио рад „Gödel on proofs and axioms“. Био је предавач по позиву на конференцији „Inferences and proofs“, одржаној 31.5.-1.6.2016. на Универзитету Екс-Марсеј у Француској, где је одржао предавање под насловом „Gödel on the absolute proof and the logic of concepts“ из којег је касније настао рад „Gödel on deduction“. Са радом „Is natural deduction natural?“, учествовао је на научном скупу „Empirical Studies in Psychology“, 26.3.2017. на Филозофском факултету у Београду.

5. Педагошки рад

Аџићев педагошки рад одликује се редовношћу извођења наставе и консултација, веома успешном комуникацијом са студентима, добром припремљеношћу за часове и интерактивним карактером семинара. О доброј сарадњи са студентима сведочи и веома висока просечна оцена у студентским евалуацијама његовог рада у последњих пет година. Аџић је у раду у настави показао изузетне педагошке способности и познавање широког опсега филозофских проблема и праваца.

Осим наставних активности, Аџић је био ментор и учествовао у бројним комисијама за одбрану дипломских, завршних, мастер и докторских радова.

6. Учешће у делатностима од значаја за развој научне области, Факултета и Универзитета

Доц. др Милош Аџић је члан и потпредседник *Логичког друштва* у Београду и преко њега *Одељења за логику, методологију и филозофију науке Мећународне уније за историју и филозофију науке* (International Union of History and Philosophy of Science, Division of Logic, Methodology and Philosophy of Science: www.dlmpst.org). Учествовао јеу организацији предавања у име *Логичког друштва* као и конференције под његовим покровитељством. (https://drustvozalogiku.wordpress.com/).

У два наврата био јегостујући предавач на Еберхард-Карловом Универзитету у Тибингену. Марта 2018. године, одржао је курс „Philosophy of Set Theory“ а јула 2019. године, курс „Infinity and Computability*“*, за студенте основних и последипломских студија.

Више пута је био члан Комисије за организацију пријемног испита на Филозофском факултету у Београду, као и члан Комисије за информатику и Комисије за библиотеке.

7. Закључак и предлог комисије

Пошто је прегледала достављену документацију, анализирала објављене научне радове кандидата и проценила његов педагошки рад, Комисија је утврдила да доц. др Милош Аџић у потпуности испуњава све услове за поновни избор у звање доцента прописане Законом о високом образовању, Критеријумима за стицање звања наставника на Универзитету у Београду и Статутом Филозофског факултета.

На основу свих релевантних показатеља који говоре о његовој научној, стручној и педагошкој активности, може да се закључи да је доц. др Милош Аџић постигао запажене резултате у периоду од првог избора у звање доцента.

Комисија зато са задовољствомпредлаже Изборном већу Филозофског факултета да доц. др Милоша Аџића изабере у звање и на радно место доцента за ужу научну област ОПШТА ФИЛОЗОФИЈА – тежиште истраживања ЛОГИКА.

У Београду, 3.12.2019. Комисија:

Проф. др Живан Лазовић

Филозофски факултет, Универзитет у Београду

Проф. др Слободан Перовић

Филозофски факултет, Универзитет у Београду

Проф. др Владимир Дрекаловић

Филозофски факултет Универзитета Црне Горе у Никшићу